কলকাতা ডার্বি কলকাতায় নয়, কোথায় হবে জেনে নিন

কলকাতা: ১১ জানুয়ারি কলকাতায় হচ্ছে না বহু প্রতীক্ষিত কলকাতা ডার্বি। যুবভারতী ক্রীড়াঙ্গনের পরিবর্তে সেদিনই আইএসএল-এর (ISL) ইস্টবেঙ্গল-মোহনবাগান ডার্বি ম্যাচ (East Bengal Mohun Bagan Derby Match) আয়োজিত হচ্ছে গুয়াহাটিতে। এ খবর ইতিমধ্যেই নিশ্চিত করেছে মোহনবাগান সুপার জায়ান্ট (Mohun Bagan)। পুলিশি নিরাপত্তার কারণে এই ম্যাচ হওয়া নিয়ে জটিলতা দেখা দিয়েছিল। ক্রীড়ামন্ত্রী অরূপ বিশ্বাস আগেই জানিয়েছিলেন, তাঁরা ডার্বির থেকে বেশি গুরুত্ব দিচ্ছেন গঙ্গাসাগর মেলার উপর। সেই মেলায় নিরাপত্তার জন্য পুলিশ দিতে হবে, ফলে ডার্বির জন্য যথেষ্ট নিরাপত্তা দেওয়া সম্ভব হবে না।

কয়েকদিন আগেই বিধাননগর কমিশনারের পক্ষ থেকে জানিয়ে দেওয়া হয়েছিল, ১১ তারিখে ডার্বির জন্য পর্যাপ্ত পুলিশ দেওয়া সম্ভব নয়। কারণ ৮ জানুয়ারি থেকে গঙ্গাসাগর মেলা শুরু হচ্ছে। ফলে অরিতিক্ত পুলিশ মোতায়েন থাকবে সাগরে। ডার্বির আয়োজন করতে গেলে নিরাপত্তায় বিপুল সংখ্যক পুলিশি নিরাপত্তার প্রয়োজন। ম্যাচের জন্য সেই সংখ্যক দেওয়া সম্ভব হচ্ছে না বলে যুবভারতী থেকে ম্যাচ সরিয়ে নিয়ে যাওয়া হল গুয়াহাটিতে। জানা গিয়েছিল, যে নিরাপত্তার কারণে এই ডার্বি ভুবনেশ্বর, জামশেদপুর বা দিল্লিতে অনুষ্ঠিত হতে পারে। কিন্তু শেষে এই ম্যাচ সরল অসমে।